C 167/56
ET
Euroopa Liidu Teataja
11.5.2023
Neljapäev, 24. november 2022
5. väljendab sügavat muret kõigi ohtude ning inimõiguste rikkumiste ja kuritarvituste pärast, mida naised ja tüdrukud relvakonfliktis kogevad, ning tunnistab, et naised ja tütarlapsed on eriti ohustatud, kuna nad on sageli otseseks sihtmärgiks ja suurenenud vägivallaohus nii konflikti- kui ka konfliktijärgsetes olukordades, mis takistab nende osalemist rahuprotsessis; nõuab tungivalt, et rahvusvaheline üldsus tõhustaks pingutusi, et lõpetada seksuaalne ja sooline vägivald Kongo DV idaosa relvakonfliktides, kaitsta ohvreid, teha lõpp kuritegude toimepanijate karistamatusele ning tagada kannatanutele õiguskaitse, hüvitiste ja heastamise kättesaadavus; 6. nõuab tungivalt, et rahvusvaheline üldsus astuks konkreetseid samme jätkuva vägivalla peatamiseks, eelkõige innustades dialoogi ja vägivallavabade lahenduste edendamist ning toetades Angola presidendi João Lourenço algatatud piirkondlikku vahendusprotsessi – Luanda protsessi; rõhutab, et kõik Ida-Aafrika Ühenduse (EAC), Lõuna-Aafrika Arenguühenduse (SADC) ja Ida-Aafrika järvede piirkonna rahvusvahelise konverentsi (ICGLR) osalisriigid peavad järgima Ida-Aafrika riigipeade kohtumise ja Luanda vahendusprotsessi abil kokku lepitud põhimõtteid; rõhutab kindlalt vajadust piiriülese koostöö järele Ida-Aafrika järvede piirkonnas; 7. nõuab, et laiemate julgeolekusektori reformimise püüete raames loodaks ametlik kontrollimehhanism, millega saaks uurida neid, keda tuleks ametist tagandada, ja tagada, et julgeolekujõud tegutsevad kooskõlas rahvusvaheliste inimõiguste ja humanitaarõiguse standarditega; 8. nõuab tungivalt, et komisjon ja ELi liikmesriigid tagaksid, et tulevane ELi Ida-Aafrika järvede piirkonna strateegia kajastaks õigesti arvukaid ja tõsiseid inimõiguste alaseid ja humanitaarprobleeme nii riigi kui ka piirkondlikul tasandil, eelkõige Kongo DVs; 9. kutsub Kongo DV naaberriike üles tõhustama pingutusi, et võidelda nende riikide kaudu toimuva konfliktipiirkonnast pärit mineraalide salakaubaveo ja konflikti õhutava ebaseadusliku loodusvaradega kauplemise vastu; rõhutab, kui oluline on teha täiendavaid pingutusi, et lõpetada loodusvaradega, muu hulgas kulla ja looduslikest liikidest saadud toodetega ebaseaduslikult kauplevate relvarühmituste rahastamine; kutsub komisjoni üles hindama määruse (EL) 2017/821 läbivaatamisel selle toimimist ja tulemuslikkust; 10. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, Euroopa välisteenistusele, Aafrika Liidule, AKV-ELi ministrite nõukogule, AKV-ELi parlamentaarsele ühisassambleele, ÜRO peasekretärile, Kongo Demokraatliku Vabariigi valitsusele ja parlamendile ning teiste Ida-Aafrika Ühenduse riikide valitsustele ja parlamentidele.